**УСТАВ**

**НА**

**ГРАЖДАНСКО СДРУЖЕНИЕ**

**„СЪЮЗ НА БИВШИТЕ СЛУЖИТЕЛИ НА МВР”**

ГЛАВА ПЪРВА:

ХАРАКТЕР, ЦЕЛИ И СРЕДСТВА.

Чл.1. /1/ Наименованието на сдружението е „Съюз на бившите служители на МВР” (наричано по долу в текста Съюза).

/2/ Съюзът на бившите служители на МВР е гражданско, неполитическо, нестопанско сдружение с обществена полза, обединяващо работилите в Министерството на вътрешните работи служители, регистрирано съгласно действащите закони на страната и учредено за неопределен срок.

/3/ Основните принципи на изграждането и дейността на Съюза са: демократичност, политическа необвързаност, доброволност и самоуправление.

/4/ Организацията, дейността и ръководството на Съюза се осъществяват на основание разпоредбите на приет от Общо събрание на делегираните представители/ОСДП/ Устав.

/5/ Съюзът изгражда своите структури на териториален и професионален принцип.

/6/ Пред централните органи на съдебната и изпълнителната власт Съюза се представлява от Председателя на Съюза, а пред органите на местното самоуправление и местната държавна администрация - от председателите на местните структури - по-нататък наричани „Клубове".

/7/ Асоциациите и Клубовете, регистрирани преди учредяването на Съюза, с членството си в в Съюза, запазват относителната си самостоятелност, включително и правото да бъдат колективни кленове на други граждански сдружения в т.ч. и на „Съюза на офицерите и сержантите от запаса в България”.

/8/ Седалището на сдружението е в **гр.София**, с адрес на управление: **р-н „Средец”, ул. Граф Игнатиев №12**

Чл.2.Висша цел на членовете на Съюза е просперитетът на българския народ и стабилността на Република България чрез:

- Укрепването на правовия, демократичен и социален характер на страната, защитата на нейната сигурност и обществен ред, граждански контрол, обществена и морална подкрепа и помощ на МВР и Службите за сигурност в борбата срещу престъпността, опазването на сигурността и борбата с пожарите.

- Нормативно разрешаване на проблема за използуване потенциала на служилите в МВР и като обществен резерв за опазване на сигурността и обществения ред , и в борбата срещу престъпността и пожарите.

- Отстояване и защита на социалните интереси, престижа и достойнството на българските граждани, служили в МВР, подпомагане социалната им адаптация и обществена реализация.

Чл.З.Средства за постигане на целите на Съюза:

- Подпомага при нужда комисиите по сигурност и обществен ред в Народното събрание, съответните структури /съвети по сигурността и обществения ред/ при Президента и Министерския съвет.

- Въз основа на сключени Споразумения, взаимодейства с ръководството на Министерство на вътрешните работи, съответните служби на министерството и регионалните подразделения и реализира мероприятия за формиране в обществото на демократично мислене и политическа култура по въпросите на националната сигурност, обществения ред и борбата срещу престъпността и пожарите.

- Във взаимодействие с други граждански сдружения работи за развитие в българската общественост на траен интерес и патриотична мотивация за подпомагане органите на МВР, за добронамерен и градивен граждански контрол и помощ върху работата на МВР .

- Участва с експертни мнения и становища при разработването на нормативни документи, свързани с националната сигурност, опазването на обществения ред, борбата срещу престъпността и пожарите.

- Подкрепя усилията на държавните институции и обществените организации за демократичното развитие на обществото и дава отпор на антидемократични и дестабилизиращи прояви и действия, противоречащи на конституцията и законите.

- Участвува в публични дискусии на обществени форуми и в средствата за масово осведомяване по проблемите на сигурността, обществения ред, борбата срещу престъпността и пожарите.

- Съдейства за справедливото решаване на социалните проблеми на служилите в МВР.

- Взаимодейства с други организации, движения, съюзи и синдикати за изпълнение на задачите си.

- Укрепва и разширява връзките и сътрудничеството си със сродни организации в други държави.

**Чл.4.** /1/ Предметът на дейност на Съюза е оказване съдействие и непосредствена помощ в рамките на своите възможности по въпросите за социалната адаптация на служителите, излизащи от системата на МВР, създаване на форми за взаимопомощ, както и взаимодействие с други организации, движения, съюзи и синдикати за изпълнение на задачите си.

/2/ Сдружението осъществява и допълнителна стопанска дейност – реклама, посредничество, информационни, професионални услуги и други дейности допустими от закона, като използва приходите за постигането на посочените в устава идеални цели на съюза.

**ГЛАВА ВТОРА:**

**ЧЛЕНСТВО**

 **Чл.5.** Членството в Съюза е доброволно. То е индивидуално, колективно и почетно.

**Чл**.**6.** /1/ Индивидуален член на Съюза може да бъде всеки пълнолетен български гражданин, работил в МВР , независимо от политическите му убеждения, вероизповедание и етническа принадлежност, който приема Устава, работи в една от териториалните структури на Съюза и плаща членски внос.

*/2/* Членовете на Съюза са равнопоставени и имат еднакви права и задължения.

**/**З/Лица, осъждани за умишлени престъпления от общ характер не могат да членуват в Съюза**.**

/4/Членските карти се издават от Управителния съвет и се подписват от председателя на

Съюза.

/5/ Колективен член на Съюза може да бъде гражданско сдружение от бивши служители в МВР, регистрирано по действащото законодателство.

/6/ Почетни членове могат да бъдат български граждани, имащи съществен принос за укрепване на сигурността и обществения ред и борбата срещу престъпността и пожарите. Почетните членове на Съюза се приемат от УС.

**Чл.7.** /1/ Индивидуални членове се приемат от териториалните структури на Съюза, на основание писмена молба-декларация, че приемат Устава и целите на Съюза, отправена към съответния териториален или професионален Клуб.

*/2/* Колективните членове на Съюза се приемат от УС.

**Чл.8** . Всеки член на Съюза има право:

/1/ Да участвува в разработването и осъществяването на решенията на Съюза. Свободно да изказва и отстоява своите възгледи и мнения по дейността му.

/2/ Да бъде избиран за делегат на Общото събрание на делегираните представители и да участвува в работата му.

/З/ Да избира и да бъде избиран в териториалните и централните органи за управление и контрол на Съюза.

/4/ Да отправя предложения до ръководните органи по всички въпроси от дейността на Съюза. Да иска и получава информация и да упражнява контрол върху тяхната дейност.

/5/ Да ползва имуществото на Съюза и резултатите от дейността му по реда, предвиден в Устава и вътрешните нормативни документи.

/6/ Да се обръща с молба до Управителния съвет на Съюза за помощ и подкрепа, в това число и материална.

**Чл.9**.Членът на Съюза е длъжен:

/1/ Да спазва настоящия Устав и законите на Република България.

*/2/* Да участвува редовно в мероприятията на Клуба, в който членува, да пропагандира и работи за постигане на целите на Съюза.

/3/ Да изпълнява решенията на органите на управление и контрол на Съюза.

/4/ Да пази доброто име и достойнството на служил в МВР и да не накърнява авторитета на Съюза.

/5/ Да плаща редовно членския внос и други вноски, установени от Общото събрание.

 /6/ За задълженията на сдружението членът отговаря до размера на предвидените в Устава имуществени вноски. Членът не отговаря лично за задълженията на сдружението.

 /7/ Членските права и задължения, с изключение на имуществените, са непрехвърлими и не преминават върху други лица при смърт, съответно при прекратяване.

**Чл.10. /1/** Членството в Съюза се прекратява:

 - с лична писмена молба до председателя на Клуба, в който членува;

 - със смъртта или поставяне под пълно запрещение;

 - с изключване поради груби нарушения на задълженията на члена на Съюза;

 - при отпадане;

 - при влязла в сила осъдителна присъда във връзка с чл. 6 ал. 3 от Устава;

 - с прекратяване на Съюза.

/2/ Въпросът за изключването се разглежда и решава от съответния Клуб с мнозинство от 2/3 от членовете му.

 /3/ Решението за изключване може да се обжалва пред висшестоящите ръководни органи

включително ОСДП, където се решава окончателно.

**Чл.11.** /1/ Прекратяването на колективно членство става с подаване на писмена молба до Управителния съвет на Съюза от името на представителния ръководен орган на колективния член.

/2/ Изключването на колективен член за груби нарушения на Устава става по предложение на УС и се утвърждава от ОСДП.

**ГЛАВА ТРЕТА:**

**ОРГАНИЗАЦИОННА СТРУКТУРА И РЪКОВОДНИ ОРГАНИ.**

**Чл.12.** Организационната структура на Съюза се изгражда на две нива - национално и регионално. Основната организационна структура е КЛУБЪТ, който се създава на територията на една община.

 **Чл.13.** /1/ Клубове се създават на територията на една или няколко малки общини по

местоживеене, по инициатива на минимум десет лица, служили в МВР и отговарящи на изискванията на Устава за членство в Съюза, и се регистрира в Управителния съвет на Съюза .

/2/ Клубът води организационен живот по годишен план и свиква годишно отчетно събрание. Състои се от председател,зам.-председател и членове. Председателят на съответния клуб представлява последния пред УС на Съюза.

**Чл.14.** Общосъюзни органи са **Общо събрание на делегираните представители** /ОСДП/, **Управителен съвет**/УС/ и **Съюзна контролна комисия**/СКК/.

**Чл**.**15**. /1/Върховен орган на Съюза е Общото събрание на делегираните представители /ОСДП/, което се свиква веднъж на три години.

/2/ Общото събрание се състои от делегирани представители, избрани на общото събрание на местните Клубове.

**Чл.16.** /1/ Общото събрание на делегираните представителите свиква от :

-Управителния съвет на Съюза.

 -По инициатива на не по-малко една трета от Областните координационни съвети .

 -Между редовните заседания на ОСДП , при необходимост, по предвидения по-горе ред може да се свика извънредно ОСДП.

/2/ В случай че ОСДП не бъде свикано в определения от Устава срок и ред, то се свиква от съда по писмено искане на две трети от местните Клубове.

**Чл.17**. Датата, часът, мястото, дневният ред и нормата за представителство на ОСДП се определят от Управителния съвет на Съюза не по-късно от два месеца за редовно и един месец за извънредно ОСДП. Уведомлението се извършва чрез писмо до Областните координационни съвети. Решението за свикване се обнародва в "Държавен вестник" и се поставя покана на мястото за обявления на сградата,в която се помещава управлението на Съюза, най-малко месец преди посочения ден.

**Чл.18.** /1/ ОСДП може да заседава при участието на повечето от половината от избраните

делегати.

/2/При липса на кворум ОСДП се отлага с един час и се провежда с присъстващите делегати, на същото място, със същия дневен ред

**Чл.19. /1/** ОСДП:

 -изменя и допълва устава;

 -приема други вътрешни актове;

 -избира и освобождава Председателя и членовете на управителния съвет;

 -взема решение за участие в други организации;

 -взема решение за преобразуване или прекратяване на сдружението;

 -приема основните насоки и програма за дейността на сдружението;

 -приема бюджета на сдружението;

 -взема решения относно дължимостта и размера на членския внос или на имуществените вноски;

 -приема отчета за дейността на управителния съвет;

 -отменя решения на другите органи на сдружението, които противоречат на закона, устава или други вътрешни актове, регламентиращи дейността на сдружението;

 /2/ Правата по ал. 1, т. 1, 3, 6, 8, 10 и 11 са единствено в правомощията на ОС.

 /3/ Решенията на общото събрание са задължителни за другите органи на сдружението.

 /4/ Решенията на общото събрание подлежат на съдебен контрол относно тяхната законосъобразност и съответствие с устава.

 /5/ Решенията на органите на сдружението, които са взети в противоречие със закона, устава или предходно решение на общото събрание, могат да бъдат оспорвани пред общото събрание по искане на заинтересуваните членове на сдружението или на негов орган, отправено в едномесечен срок от узнаването им, но не по-късно от една година от датата на вземане на решението.

 /6/ Споровете по ал. 4 могат да бъдат повдигани пред съда по регистрацията на сдружението от всеки член на сдружението или на негов орган, или от прокурора в едномесечен срок от узнаването им, но не по-късно от една година от датата на вземане на решението.

 /7/ Делегатите запазват пълномощията си до избора на делегати за следващото редовно ОСДП. В случай на смърт на делегата или някакво друго прекратително основание, последния са замества с избирането на нов такъв от съответния местен Клуб.

**Чл. 20**. (1) Решенията на ОСДП се вземат с обикновено мнозинство от присъстващите, с изключение на решенията по чл. 19, ал. 1, т. 1 и 6, които се вземат с мнозинство 2/3 от присъстващите.

(2) По въпроси, които не са включени в обявения в поканата дневен ред, не може да се вземат

решения.

**Чл.21.** /1/ Управителният съвет се състои от петнадесет /15/ лица - членове на сдружението. Членовете на управителния съвет се избират за срок от три години години.

/2/ Не могат да бъдат членове на Управителния съвет лидери на политически партии.

**Чл. 22**. Управителният съвет:

 -представлява сдружението, както и определя обема на представителната власт на отделни негови членове;

 -избира от своите членове зам.-председател и главен секретар;

 -избира членовете на Съюзната контролна комисия (СКК);

 -осигурява изпълнението на решенията на общото събрание;

-разпорежда се с имуществото на сдружението при спазване изискванията на устава;

 -подготвя и внася в общото събрание проект за бюджет;

 -подготвя и внася в общото събрание отчет за дейността на сдружението;

 -определя реда и организира извършването на дейността на сдружението;

 -определя адреса на сдружението;

 -взема решения по всички въпроси, които по закон или съгласно устава не спадат в правата на друг орган;

-организира изпълнението на разпоредбите по глава трета от Закона за юридическите лица с нестопанска цел, относно воденето на документация, отчетност, разходването на имущество, вписване в Централния регистър, ежегодното предоставяне на данните за Централния регистър;

-създава **Консултативен съвет** от специалисти, който подпомага УС при вземането на важни за Съюза решения като определя неговия състав.

**Чл. 23. /**1**/** Заседанията на управителния съвет се свикват и ръководят от председателя на Съюза. Председателят е длъжен да свика заседание на управителния съвет при писмено искане на една трета от членовете му. Ако председателят не свика заседание на управителния съвет в седмичен срок, то може да се свика от всеки един от заинтересуваните членове на управителния съвет. При отсъствие на председателя заседанието се ръководи от зам.-председателя или определен от Управителния съвет негов член.

/2/ Управителният съвет може да взема решение, ако на заседанието му присъстват повече от половината от неговите членове.

 /3/Присъстващо е и лице, с което има двустранна телефонна или друга връзка, гарантираща установяването на самоличността му и позволяваща участието му в обсъждането и вземането на решения. Гласуването на този член се удостоверява в протокола от председателстващия заседанието.

 /4/ Решенията за разпореждане с имуществото на Съюза се вземат с квалифицирано мнозинство от 2/3 от присъстващите.

 /5/ Управителният съвет може да вземе решение и без да бъде провеждано заседание, ако протоколът за взетото решение бъде подписан без забележки и възражения за това от всички членове на управителния съвет.

**Чл.24 Председателят на Съюза:**

 -Представлява Съюза пред официалните държавни власти и други национално представени граждански сдружения.

 -Ръководи заседанията на Управителния съвет;

 -Организира изпълнението на решенията на ОСДП, Управителния съвет.

 -Ръководи международната дейност на Съюза.

 -Подписва Инструкциите, Правилниците и другите ръководни документи по основните дейности на съюза. Подписва членските карти.

 -Утвърждава разходите по бюджета на Управителния съвет и ежегодно осигурява проверка и заверка на годишния счетоводен отчет от лицензиран експерт счетоводител.

**Чл.25. Съюзната контролна комисия:**

- Избира председател и секретар от своя състав с 3/три/ годишен мандат. 3/три/ годишна е и мандатността на членовете на комисията, след изтичането на която, УС избира нови членове.

- Контролира спазването на Устава на Съюза от неговите органи и членове.

- Разглежда жалби, възражения, вътрешносъюзни спорове и въпроси на съюзната етика. Предлага решения пред съответните органи.

 - Упражнява вътрешен финансов контрол върху отчета и стопанисването на имуществото на Съюза.

 -Председателят на комисията участвува в заседанията на Управителния съвет със съвещателен глас.

**Чл.26.** Съюзната контролна комисия се свиква на заседание от своя председател. То е законно, ако в него участват повече от половината от членовете. Решенията се вземат с мнозинство- 2/3 от присъстващи членове.

**ГЛАВА ЧЕТВЪРТА:**

**ФИНАНСОВИ СРЕДСТВА, ИМУЩЕСТВЕНА И СОЦИАЛНА ДЕЙНОСТ**

**Чл. 27**. Съюза набира парични средства от членски внос, дарения, субсидии, доброволни съюзни акции, завещания, стопанисване на собственото и предоставеното по договор имущество и приходи от допълнителна стопанска дейност.

**Чл. 28.** Всеки член на Съюза плаща годишен членски внос в размер, определен от ОСДП.

**Чл. 29. /1/** Членският внос се събира от Клубовете и се разпределя:

 -за нуждите на Клуба -80%;

 -за нуждите на Управителния съвет на Съюза -20 %.

/2/ Колективните членове на Съюза предоставят 20% от членски внос на УС.

/3/ Членския внос се отчита два пъти годишно - към 30 май и 30 ноември на текущата година.

**Чл. З0**.Отчетът на финансовите средства, постъпващи в структурите на Съюза се води съгласно утвърдена от Управителния съвет наредба, разработена в съответствие с действащите държавни нормативни документи и подзаконови актове.

**Чл.31.** Част от постъпващите в Съюза средства се изразходват за:

-организационни мероприятия на Съюза;

 -подпомагането членовете на Съюза, които са социално слаби, инвалиди или нуждаещи се от грижи, а така също помощи и стипендии за деца на загинали служители на МВР;

 -подпомагането на социалната интеграция и личностната реализация;

 -трудови възнаграждения на административния персонал.

**ГЛАВА ПЕТА:**

**ОБЩИ РАЗПОРЕДБИ**

**Чл.32**.Редът за отчет на финансовите средства, стопанисването на движимото и недвижимото имущество и осъществяваната стопанска дейност се уреждат с инструкция, приета от Управителния съвет на Съюза.

**Чл.33**.Във връзка с поети имуществени задължения Съюза отговаря до размера на своето ущество. Съюза не отговаря за задълженията на членовете си както и членовете не отговарят за енията на съюза.

**Чл.34./1/** Печатът на Управителния съвет на Съюза е кръгъл с надпис по кръга "Съюз на Бившите Служители на МВР ", а в центъра-хоризонтален надпис "Управителен съвет". Празникът на съюза е 12/ дванадесети/ декември..

/2/Членовете на Съюза имат членска карта и нагръден знак.

**Чл.35./1**/Съюза на бившите служилите на МВР може да прекрати дейността си:

-по решение на ОСДП.

-по решение на съд

/2/При прекратяване на дейността се извършва ликвидация по реда и условията на чл. 43 и 44 на ЗЮЛНЦ.

**Чл.36. /1**/ Настоящия Устав е приет на Учредителното събрание на Съюза на бившите служилите на МВР и има еднаква сила както по отношение на учредителите, така и по отношение на лицата, присъединили се по-късно в съответствие с процедурата предвидена в него.

*/2/* Неразделна част от този устав е Списъкът на членовете -учредители.

 /3/ Неуредените въпроси в настоящия устав се решават от Общото събрание на делегираните представители и ЗЮЛНЦ.